PATVIRTINTA

 Klaipėdos rajono savivaldybės tarybos

 2021 m. gruodžio d. sprendimu Nr. T11-

**NEVYRIAUSYBINIŲ IR BENDRUOMENINIŲ ORGANIZACIJŲ BENDRUOMENINĖS VEIKLOS STIPRINIMO RĖMIMO KLAIPĖDOS RAJONO SAVIVALDYBĖJE TVARKOS APRAŠAS**

**I SKYRIUS**

**Bendrosios nuostatos**

1. Nevyriausybinių ir bendruomeninių organizacijų bendruomeninės veiklos stiprinimo rėmimo Klaipėdos rajono savivaldybėje tvarkos aprašas (toliau – Aprašas) nustato Klaipėdos rajono savivaldybės strateginio veiklos plano priemonės „Klaipėdos rajono savivaldybės ir Nevyriausybinių organizacijų bendradarbiavimas“ (toliau – Priemonė) įgyvendinimą: rėmimo prioritetus, lėšų skyrimo principus, lėšų naudojimo, stebėsenos ir kontrolės tvarką.

2. Priemone siekiama įgyvendinti Klaipėdos rajono plėtros plano iki 2030 m. 1.1. tikslo Stiprinti vietos savivaldą 1.1.1. uždavinio „Padidinti gyventojų aktyvumą ir įtrauktį“ priemones: skatinti nevyriausybinių organizacijų (toliau – NVO) ir bendruomeninių organizacijų (toliau – BO) bendruomeniškumą ir savarankiškumą tenkinant gyvenamųjų vietovių, kurių teritorijose NVO ir BO veikia, viešuosius poreikius, stiprinti narių sutelktumą ir tarpusavio pasitikėjimą.

3. Lėšos Priemonei įgyvendinti skiriamos kasmet iš Klaipėdos rajono savivaldybės biudžeto.

4. Priemonės lėšos gali būti skiriamos šioms veikloms, tenkinančioms viešuosius gyvenamųjų vietovių bendruomenių poreikius:

4.1. **socialinė veikla**, skirta socialiai pažeidžiamiems bendruomenės nariams ir (ar) grupėms (labdaros ir paramos akcijų organizavimas, senyvo amžiaus, vienišų asmenų, kuriems reikalinga pagalba, lankymas, pagalbos sau nuo priklausomybių ar kitų socialinių problemų kenčiantiems asmenims bei jų artimiesiems grupių organizavimas, renginių ir kitų priemonių, skatinančių socialinę atskirtį patiriančių asmenų ir jų grupių įsitraukimą į bendruomenės gyvenimą, organizavimas);

4.2. **vaikų ir jaunimo užimtumas** (renginių, stovyklų ir kitų prasmingo vaikų ir jaunimo laisvalaikio užimtumo veiklų organizavimas, skatinantis asmeninių ir socialinių gebėjimų ugdymą);

4.3. **kultūrinė ir švietėjiška veikla** (mokymo (-si) priemonių, skatinančių kūrybiškumą, saviraišką ir vietos gyventojų išprusimą, organizavimas, vietos bendruomenei telkti ir jos tapatybei reikšmingų leidinių leidyba);

4.4. **sporto ir sveikatinimo veikla** (gyventojų telkimas fizinio aktyvumo veikloms, sveikai gyvensenai propaguoti skirtų renginių, teminių užsiėmimų ir mokymų organizavimas);

4.5. **bendruomeninė veikla ir kita vietos bendruomenės sutelktumą ir gyvenimo kokybę gerinanti veikla** (pilietinių iniciatyvų (bendruomenės forumų), skatinančių vietos gyventojus kelti ir spręsti vietos bendruomenei svarbius klausimus, bendruomenines organizacijas ir vietos valdžios institucijas bendradarbiauti, organizavimas ir savanoriškos veiklos organizavimas);

4.6. **bendruomenės akcijos ir iniciatyvos, skirtos viešųjų erdvių ir aplinkos kokybei gerinti** (parkų, sporto ir poilsio aikštelių, vaikų žaidimų aikštelių, kitų vietos bendruomenės teritorijoje esančių poilsio ir rekreacijos vietų tvarkymas ir atnaujinimas, viešo naudojimo patalpų pritaikymas bendruomenės poreikiams, senųjų kapinaičių tvarkymas);

4.7. **patalpų, reikalingų NVO ar BO veiklai, komunalinių išlaidų kompensavimas** ( mokestis už šaltą ir karštą vandenį, elektros energiją, dujas, šiluminę energiją).

 Lėšos gali būti skiriamos tik NVO ar BO naudojamų patalpų, reikalingų jų veiklai, išlaikymo išlaidoms padengti. Šiuo atveju pildoma paraiška (Aprašo priedas Nr. 3).

5. Ilgalaikiam materialiniam turtui įsigyti galima skirti ne daugiau kaip 20 proc. nuo projektui įgyvendinti skirtos pinigų sumos.

6. Sprendimą dėl prioritetinių finansuotinų veiklų priima seniūnijos išplėstinė seniūnaičių sueiga (toliau – Sueiga).

7. Apraše vartojamos sąvokos atitinka Lietuvos Respublikos vietos savivaldos įstatyme, Lietuvos Respublikos nevyriausybinių organizacijų plėtros įstatyme, Lietuvos Respublikos bendruomeninių organizacijų plėtros įstatyme, Lietuvos Respublikos savanoriškos veiklos įstatyme ir Lietuvos Respublikos pridėtinės vertės mokesčio įstatyme vartojamas sąvokas.

**II SKYRIUS**

**SUEIGOS VEIKLA ĮGYVENDINANT PRIEMONĘ**

8. Savivaldybėje organizuojama vienuolika (Agluonėnų, Dauparų - Kvietinių, Dovilų, Endriejavo, Gargždų, Judrėnų, Kretingalės, Priekulės, Sendvario, Veiviržėnų ir Vėžaičių) seniūnijųSueigų, kurios priima sprendimus dėl prioritetinių vykdytinų ir finansuotinų veiklų, vertina paraiškas, priima sprendimus, kurios seniūnijos teritorijoje esančios registruotos ir veikiančios bendruomeninės organizacijos, nevyriausybinės organizacijos (toliau kartu – Organizacija) vykdys projektus, vertina projektų įgyvendinimą, vykdo projektų įgyvendinimo stebėseną.

9. Sueiga organizuojama vadovaujantis Savivaldybės tarybos sprendimu patvirtintais išplėstinės seniūnaičių sueigos nuostatais.

10. Sueiga einamųjų metų lapkričio mėnesį priima sprendimą dėl Priemonei įgyvendinti prioritetinių vykdytinų ir finansuotinų veiklų patvirtinimo ateinantiems metams ir jį įformina protokolu. Sueiga per 2 darbo dienas po įvykusios sueigos protokolinį sprendimą pateikia Savivaldybės administracijos direktoriaus paskirtam atsakingam už Priemonę Savivaldybės administracijos valstybės tarnautojui (toliau – Atsakingas valstybės tarnautojas).

11. Atsakingas valstybės tarnautojas ne vėliau kaip per 10 kalendorinių dienų nuo lėšų paskirstymo seniūnijoms Savivaldybės administracijos direktoriaus įsakymu datos paskelbia Savivaldybės interneto svetainėje, kad organizacijos kviečiamos teikti paraiškas, nurodydamas paraiškų teikimo tvarką. Skelbime turi būti nurodytas paraiškų priėmimo galutinis terminas, vieta, adresas, telefono numeris ir elektroninio pašto numeris pasiteirauti (kontaktinis asmuo, galimi pareiškėjai, finansuotinos veiklos, paraiškos forma, dokumentai, kuriuos reikia pateikti (priedai), ir kita reikalinga informacija (reikalavimai) pareiškėjams).

 12. Pareiškėjai pagal nustatytą formą (Aprašo 1 priedas) užpildytą paraišką, o teikiant paraišką tik Organizacijos valdomų patalpų (pagal 4.7. punktą), reikalingų Organizacijos veiklai, komunalinėms išlaidoms padengti pagal nustatytą formą (Aprašo priedas Nr.3) užpildytą paraišką, pateikia Atsakingam valstybės tarnautojui, kuris per 5 darbo dienas nuo paraiškų gavimo dienos gautas paraiškas **registruoja ir įvertina, ar:**

**12.1. paraiškos pateiktos iki skelbime nurodytos datos;**

**12.2. paraišką pateikė organizacija, kuri yra tinkamas pareiškėjas;**

**12.3. prie paraiškos pateikti visi prašomi dokumentai (reikiamas jų egzempliorių skaičius);**

**12.4. paraiškos ir kartu su paraiškomis pateikti dokumentai tvarkingai susegti.**

13. Atsakingas valstybės tarnautojas perduoda užregistruotas paraiškas ir informaciją apie pareiškėjų atitiktį Aprašo 12.1–12.4 papunkčiuose nurodytiems kriterijams vertinti atitinkamai Sueigai.

14. Sueiga vertina, ar:

14.1. **numatomos vykdyti veiklos atitinka Sueigos nustatytas prioritetines vykdytinas ir finansuotinas veiklas;**

**14.2. neviršytas paraiškai/oms nustatytas maksimalus lėšų limitas;**

**14.3. tinkamai numatytos lėšos projektui administruoti ir ilgalaikiam turtui įsigyti;**

**14.4. numatomos lėšos atitinka planuojamas įgyvendinti veiklas;**

**14.5. projektą vykdantys asmenys turi pakankamą kompetenciją įgyvendinti projektą;**

**14.6. įgyvendinant projektą dalyvauja savanoriai.**

**15.** Vertinant paraiškas, prioritetas teikiamas:

15.1. bendruomeninių organizacijų projektams;

15.2. organizacijų partneryste grįstoms veikloms;

15.3. projektams, į kurių veiklų įgyvendinimą įtraukti savanoriai.

16. Prieš vertindami paraiškas, Sueigos dalyviai pasirašo konfidencialumo pasižadėjimus viešai neskelbti ir neplatinti su projektų atranka susijusios informacijos, taip pat nešališkumo deklaracijas (Aprašo 2 priedas), siekiant, kad priimti sprendimai būtų objektyvūs bei išvengta viešųjų ir privačių interesų konflikto. Sueigos narys privalo nusišalinti nuo paraiškos vertinimo, jei Sueigos narys turi svarstyti organizacijos, kurios narys jis yra, paraišką.

17. Sueigų sprendimai dėl atrinktų labiausiai atitinkančių gyvenamosios vietovės bendruomenės viešuosius poreikius ir interesus paraiškų ne vėliau kaip per 5 darbo dienas po įvykusio posėdžio pateikiami atsakingam valstybės tarnautojui, kuris juos per 5 darbo dienas nuo sprendimų dėl atrinktų labiausiai atitinkančių gyvenamosios vietovės bendruomenės viešuosius poreikius ir interesus paraiškų gavimo dienos paskelbia viešai Savivaldybės interneto svetainėje.

18. Skundus dėl galimai pažeistos pateiktų paraiškų vertinimo ir atrankos procedūros nagrinėja Savivaldybės administracija. Institucijų sprendimai, veiksmai ir neveikimas gali būti skundžiami teisės aktų nustatyta tvarka.

19. Su organizacijomis (Projektų vykdytojais), kurių paraiškose planuojamos veiklos, Sueigos nuomone, geriausiai atitinka gyvenamosios vietovės bendruomenės viešuosius poreikius ir interesus ir kurių projektams skirtas finansavimas, Savivaldybės administracijos direktorius pasirašo Savivaldybės biudžeto lėšų naudojimo projektui įgyvendinti sutartis (toliau – Biudžeto lėšų naudojimo sutartis).

20. Savivaldybių institucijos negali keisti Sueigų sprendimų, susijusių su Projektų įgyvendinimu.

**III SKYRIUS**

**LĖŠŲ SKYRIMAS, NAUDOJIMAS, STEBĖSENA IR KONTROLĖ**

21. Priemonei įgyvendinti kasmet lėšos planuojamos ir skiriamos:

21.1. bazinė suma – 3000 eurų seniūnijai;

21.2. kintamoji dalis – 1,5 euro vienam seniūnijos gyventojui;

21.3. 10 000 eurų rezervas prisidėjimui prie Nevyriausybinių ir Bendruomeninių organizacijų kitų (ne savivaldybės biudžeto) finansavimo šaltinių remiamų projektų nenumatytiems atvejams. Rezervo lėšos, ne daugiau kaip 20 proc. skirtos projektui sumos, Atsakingo valstybės tarnautojo siūlymu, skiriamos Organizacijai Savivaldybės administracijos direktoriaus įsakymu, Organizacijai pateikus Savivaldybės administracijos direktoriui laisvos formos prašymą ir dokumentus, įrodančius kitų finansavimo šaltinių skirtą paramą.

22. Tinkamomis finansuoti laikomos Sueigos patvirtintos veiklos, nustatytos šio Aprašo4 punktu.

23. Finansuojant projektus, tinkamomis išlaidomis laikomos:

23.1. projekto administravimo išlaidos, bet ne daugiau kaip 10 proc. projektui įgyvendinti skirtų lėšų:

23.1.1. projekto vadovo darbo užmokestis, įskaitant gyventojų pajamų ir socialinio draudimo įmokas bei įmokas į Garantinį fondą;

23.1.2. asmens, vykdančio buhalterinę apskaitą, darbo užmokestis, įskaitant gyventojų pajamų ir socialinio draudimo įmokas bei įmokas į Garantinį fondą (kai paslauga nėra perkama iš buhalterinės apskaitos paslaugas teikiančios įmonės (įstaigos) ar buhalterinės apskaitos paslaugas savarankiškai teikiančio asmens);

23.1.3. atlyginimas už buhalterinės apskaitos paslaugas (kai paslauga perkama iš buhalterinės apskaitos paslaugas teikiančios įmonės (įstaigos) ar buhalterinės apskaitos paslaugas savarankiškai teikiančio asmens).

23.2. projekto įgyvendinimo išlaidos:

23.2.1. projekto vykdytojo (-ų) darbo užmokestis, įskaitant gyventojų pajamų ir socialinio draudimo įmokas bei įmokas į Garantinį fondą;

23.2.2. projekto vykdytojo (-ų) ryšio paslaugų (interneto, fiksuoto ir (ar) mobiliojo ryšio (neviršijant 15 Eur vienam projekto vadovui, vykdytojui ar už buhalterinę apskaitą atsakingam asmeniui per mėnesį), pašto) išlaidos;

23.2.3. išlaidos projektui įgyvendinti reikalingoms paslaugoms, teikiamoms pagal atlygintinų paslaugų sutartis ar autorines sutartis, jei šias paslaugas teikia asmenys, įgiję atitinkamos srities išsilavinimą, įsigyti;

 23.2.4. tiesiogiai susijusioms su projekto įgyvendinama veikla reikalingoms prekėms ir priemonėms ir (ar) inventoriui įsigyti, projektui įgyvendinti reikalingų patalpų elektros, šildymo, interneto išlaidoms kompensuoti;

23.2.5. transporto paslaugos (degalai, automobilio nuoma);

23.2.6. išlaidos savanoriškai veiklai organizuoti Lietuvos Respublikos savanoriškos veiklos įstatyme nustatyta tvarka;

23.2.7. išlaidos projekto sklaidos ir viešinimo priemonėms ir paslaugoms įsigyti;

 23.2.8. bankų, kitų kredito ar mokėjimo įstaigų suteiktų paslaugų už lėšų pervedimą mokesčiai;

23.2.9. ilgalaikiam turtui, kurio vertė 500 eurų ir didesnė, kaip tai reglamentuoja Lietuvos Respublikos Vyriausybės 2009 m. birželio 10 d. nutarimas Nr. 564 „Dėl Minimalios ilgalaikio materialiojo turto vertės nustatymo ir ilgalaikio turto nusidėvėjimo (amortizacijos) minimalių ir maksimalių ekonominių normatyvų viešojo sektoriaus subjektams sąrašo patvirtinimo“, įsigyti, kai projekte numatyta vykdyti Aprašo 4.6 papunktyje nurodytą veiklą. Išlaidos, skirtos ilgalaikiam turtui įsigyti, gali sudaryti ne daugiau kaip 20 proc. nuo projektui įgyvendinti skirtų lėšų;

23.3. išlaidos darbo užmokesčiui, įskaitant gyventojų pajamų ir socialinio draudimo įmokas bei įmokas į Garantinį fondą, gali sudaryti iki 50 proc. projektui skirtų lėšų.

24. Lėšos negali būti naudojamos:

24.1. įsiskolinimams dengti;

24.2. investiciniams projektams rengti ir įgyvendinti;

24.3. Projekto įgyvendinimo išlaidoms, finansuojamoms iš kitų finansavimo šaltinių, apmokėti;

 24.4. kelionėms į užsienį;

24.5. veikloms, kurios:

24.5.1. kelia grėsmę žmonių sveikatai, garbei ir orumui, viešajai tvarkai;

24.5.2. bet kokiomis formomis, metodais ir būdais išreiškia nepagarbą tautiniams Lietuvos valstybės simboliams;

24.5.3. bet kokiomis formomis, metodais ir būdais populiarina smurtą, prievartą, neapykantą;

24.5.4. bet kokiomis formomis, metodais ir būdais pažeidžia Lietuvos Respublikos Konstituciją, įstatymus ir kitus teisės aktus.

25. Visos projektų veiklos turi būti vykdomos tik Lietuvos Respublikos teritorijoje.

26. Lėšos, pervestos Organizacijai Projektui įgyvendinti, turi būti laikomos banke ar kitoje kredito ar mokėjimo įstaigoje. Lėšos privalo būti naudojamos tik Biudžeto lėšų naudojimo sutartyje nurodytai veiklai.

27. Savivaldybės administracija:

27.1. parengia Biudžeto lėšų naudojimo sutarties projektą ir jos priedus, projekto įgyvendinimo ataskaitų formas;

27.2. paskiria atsakingą (-us) valstybės tarnautoją;

27.3. paveda seniūnams padėti organizuoti Sueigas, konsultuoti projektų vykdytojus, padėti užtikrinti Sueigų priimtų sprendimų, įgyvendinamų projektų viešinimą, dalyvauti vykdant įgyvendinamų projektų stebėseną;

27.4. konsultuoja Sueigas, paraiškų rengėjus ir projektų vykdytojus, renka ir registruoja paraiškas, sudaro Biudžeto lėšų naudojimo sutartis su organizacijomis, kiekvieną ketvirtį perveda jiems lėšas projektui (-ams) įgyvendinti, esant būtinybei, tikslina projekto (-ų) įgyvendinimo sąmatą (-as) su projektų vykdytojais, renka projekto veiklos ir lėšų panaudojimo metines ataskaitas;

27.5. viešina Sueigų priimtus sprendimus ir įgyvendintus projektus Savivaldybės interneto svetainėse, vykdo Priemonės įgyvendinimo stebėseną;

27.6. tikrina, ar projektui (-ams) įgyvendinti skirtos lėšos naudojamos laikantis Biudžeto lėšų naudojimo sutartyje nustatytų įsipareigojimų;

27.7. saugo įregistruotas paraiškas.

28. Įgyvendinant Priemonę Savivaldybės Nevyriausybinių organizacijų taryba ir Bendruomeninių organizacijų taryba (jų nariai):

28.1. gali dalyvauti Sueigose, susipažinti su įgyvendinto (-ų) projekto (-ų) rezultatais;

28.2. gali teikti savo pasiūlymus Savivaldybės tarybai dėl Aprašo Priemonės įgyvendinimui tobulinimo.

29. Projektą vykdyti atrinkta (-os) organizacija (-os):

29.1. su Savivaldybės administracija sudaro Biudžeto lėšų naudojimo sutartį, įgyvendina projektą ir teikia Biudžeto lėšų naudojimo sutartyje numatytas nustatytos formos metines ataskaitas (veiklos ir lėšų panaudojimo);

29.2. prieš teikdama Savivaldybės administracijai galutines projekto įgyvendinimo ataskaitas, numatytas Biudžeto lėšų naudojimo sutartyse su organizacijomis, pristato Sueigai projekto (-ų) įgyvendinimo rezultatus;

29.3 atsako už gautų Savivaldybės biudžeto lėšų buhalterinės apskaitos tvarkymą;

29.4. pirkdama prekes, paslaugas ar darbus, vadovaujasi Lietuvos Respublikos viešųjų pirkimų įstatymu;

29.5. Aprašo nustatyta tvarka viešina informaciją apie vykdomas veiklas savo interneto tinklapiuose;

29.6. raštu informuoja Savivaldybės administraciją ir atitinkamos teritorijos Sueigą, kad projekte numatytos veiklos nutraukiamos, sustabdomos arba panaikinamos, ir iki šiame papunktyje nurodyto pranešimo pateikimo dienos Savivaldybės administracijai pateikia Biudžeto lėšų naudojimo sutartyje numatytas nustatytos formos ataskaitas apie projekto įgyvendinimą, grąžina projekto įgyvendinimui gautas nepanaudotas ar ne pagal paskirtį panaudotas lėšas;

29.7. lėšas naudoja tik Biudžeto lėšų naudojimo sutartyje nurodytai veiklai;

29.8. yra ilgalaikio materialiojo turto, įsigyto už Priemonės lėšas, savininkė, atsakinga už turto valdymą, remontą ir priežiūrą ne mažiau nei 5 (penkerius) metus. Šis turtas naudojamas viešiesiems gyvenamosios vietovės bendruomenių poreikiams tenkinti. Turto savininko pareiga savo lėšomisatlikti nekilnojamojo daikto einamąjį ir statinio kapitalinį remontą, kito ilgalaikio materialiojo turto remontą, apmokėti visas turto išlaikymo išlaidas, apdrausti įsigytą ilgalaikį materialųjį turtą.

30. Priemonės siekiami (laukiami) rezultatai turėtų būti planuojami, atsižvelgiant į vertinimo kriterijus:

30.1. įgyvendinta ne mažiau kaip 90 proc. veiklų, kurioms Sueigos siūlymu finansavimas skirtas iš Priemonei įgyvendinti skirtų lėšų;

30.2. įgyvendinant Priemonędalyvaujančių organizacijų skaičius;

30.3. įgyvendinant Priemonę kuo didesnis dalyvaujančių asmenų skaičius.

**IV. BAIGIAMOSIOS NUOSTATOS**

31. Aprašas keičiamas, pildomas ar pripažįstamas netekusiu galios Savivaldybės tarybos sprendimu.

32. Aprašas viešai skelbiamas Teisės aktų registre.

33. Aprašo vykdymo kontrolę vykdo Savivaldybės administracija.

 \_\_\_\_\_\_\_\_\_\_\_\_\_\_\_